ఒక కాలు లేకున్నా ఫర్వాలేదు పాక్‌‌పై ఆడతా: ధోనీ
TNN| Aug 28, 2017, 10.21 AM IST
‘ఒక కాలు లేకపోయినా ఫర్వాలేదు నేను మాత్రం పాకిస్థాన్‌తో మ్యాచ్ ఆడి తీరుతా..’ ఆసియా కప్‌లో భాగంగా పాక్‌తో మ్యాచ్‌కు ముందు ధోనీ చెప్పిన మాటలివి. ఈ విషయాన్ని భారత చీఫ్ సెలక్టర్ ఎమ్మెస్కే ప్రసాద్ వెల్లడించారు. ధోనీ అత్యంత అకింతభావం ఉన్న ఆటగాళ్లలో ఒకడని ప్రశంసించిన ఎమ్మెస్కే పాకిస్థాన్‌తో మ్యాచ్‌ ముందు ధోనీ ఎంత తెగువను ప్రదర్శించాడో మీడియాకు వెల్లడించారు. లేవలేని స్థితిలోనూ పాక్‌తో మ్యాచ్ ఆడేందుకు మహీ ఎంతటి పట్టుదల చూపాడో.. ఎమ్మెస్కే మాటల్లోనే..
"పాకిస్థాన్‌తో మ్యాచ్‌కు ముందు ఓ రోజు రాత్రి జిమ్‌లో వర్కౌట్ చేస్తున్న సమయంలో ధోనీ గాయపడ్డాడు. బరువులు ఎత్తేటప్పుడు వెనుక భాగం పట్టేసింది. వెయిట్‌తో పాటు పడిపోయాడు. అదృష్టం కొద్దీ బరువు అతడి మీద పడలేదు. కానీ నడవడానికి మాత్రం ధోనీ చాలా ఇబ్బంది పడ్డాడు. మరోలా చెప్పాలంటే అతడు దాదాపుగా పాకుతూ వెళ్లాడు. మహీ అలారం మోగించడంతో మెడికల్ స్టాఫ్ వచ్చి స్ట్రెచర్‌పై అతణ్ణి తీసుకెళ్లారు.
నేను ఢాకా చేరుకున్నాక విలేకరులు ధోనీ గురించి ప్రశ్నించారు. కానీ నా దగ్గర సమాధానం లేదు. పాక్‌తో మ్యాచ్ చాలా ముఖ్యం. పిచ్ పేస్ బౌలర్లకు అనుకూలించేలా ఉంది. దీంతో నేను ధోనీ గదికి వెళ్లాను. మహీ నన్ను చూడగానే డోంట్ వర్రీ ఎమ్మెస్కే భాయ్ అన్నాడు. తన బదులు వేరే ఆటగాణ్ని ఆడించాలా అని అడిగితే.. మీరేం వర్రీ కాకండి అని బదులిచ్చాడు.
పెద్ద మ్యాచ్ కావడంతో మాపై చాలా ఒత్తిడి ఉంది. మరుసటి రోజు ఉదయం ధోనీ గది వెళ్లినప్పుడు కూడా వర్రీ కావద్దనే చెప్పాడు. కానీ ఓ సెలక్టర్‌గా ధోనీ పరిస్థితి ఇబ్బందికరంగా అనిపించింది. అందుకే చీఫ్ సెలక్టర్ సందీప్ పాటిల్‌కు పరిస్థితిని వివరించాను. వెంటనే అతడి స్థానంలో ఆడించేందుకు పార్థీవ్‌ను పంపించారు. సాయంత్రానికల్లా పార్థీవ్ జట్టుతో చేరిపోయాడు. మళ్లీ ధోని గదికి వెళ్లినప్పుడు అతడు మంచం మీది నుంచి లేవడానికి ప్రయత్నిస్తున్నాడు. అప్పుడు కూడా నేను ఆడి తీరతానని ధోనీ చాలా స్పష్టం చెప్పాడు. రాత్రి 11 గంటల సమయంలో మళ్లీ ధోనీ గదికి వెళ్లా. అప్పుడు అతడు గదిలో లేడు. వెతుక్కంటే వెళ్తే.. పైన స్విమ్మింగ్ పూల్ పక్కన నడిచేందుకు కష్టంగా ప్రయత్నిస్తున్నాడు. నడిచేందుకే ఇబ్బంది పడుతున్నవాడు మ్యాచ్ ఎలా ఆడతాడా..? అని అనుకుంటుండగా.. డోంట్ వర్రీ భాయ్ నేను ఆడతాను. అయినా నాకు చెప్పకుండానే పార్థీవ్‌ను రప్పించారు కదా. మీరు సేఫ్ అన్నాడు.
మ్యాచ్ రోజు ధోనీని చూసి అందరూ ఆశ్చర్యపోయారు. మిగతా ఆటగాళ్ల కంటే ముందే అతడు ప్యాడ్లు కట్టుకొని రెడీ అయ్యాడు. తర్వాత నన్ను డ్రెసింగ్ రూంకి పిలిచి.. అంతగా ఎందుకు వర్రీ అవుతున్నారని ప్రశ్నించాడు. నాకు ఓ కాలు లేకపోయినా సరే... పాకిస్థాన్‌తో కచ్చితంగా మ్యాచ్ ఆడతానని చెప్పాడు. ఆ మ్యాచ్‌లో ధోనీ నాయకత్వంలోని భారత జట్టు పాక్‌పై గెలిచింది" అని ఎమ్మెస్కే ప్రసాద్ నాటి అనుభవాలను గుర్తు చేసుకున్నారు.